KYK: L-wetenskap: Hier en daar 'n vreemde vraag | Netwerk24
Deur Arisa Janse van Rensburg en Rosché Taka 08 November 2019 18:25
'n Paar vrae in die lewenswetenskap-vraestel, wat matrikulante Vrydag geskryf het, kon hulle onkant betrap het, sê onderwysers.
Dié leerlinge van die Hoërskool Oosterlig in Boksburg aan die Oos-Rand loer by die lewenswetenskapklas uit. Van onder is Yuanese Botha, Anzél Steyn, Rochelle van den Berg, Rushada Schutte en Llewelyn Marais. Foto: Arisa Janse van Rensburg
Volgens Sanet Steyn, 'n onderwyseres aan die Hoërskool Bergvlam in Mbombela, Mpumalanga, was die vraestel billik.
"Hulle het dit beslis op 'n nuwe en interessanter manier gevra en ek dink die kinders moes mooi dink. Al wat vreemd was, is die langvraag waar hulle planthormone met gehoor gekombineer het," sê Steyn, wat al 30 jaar in die onderwys is.
Sy glo wel die vrae was nie onredelik nie en dat leerlinge wat hulle goed voorberei het, 'n onderskeiding sal kry.
Shanaaz Steenkamp, onderwyser by die Hoërskool Beaufort-Wes in die Noord-Kaap, sê dit was 'n billike en goed gebalanseerde vraestel.
"Ek glo en vertrou die matrieks kon dit goed beantwoord."
Sy sê sy kan ook verstaan waarom matrieks die vraag oor die voorbehoedpil moeilik kon vind.
"Hulle verwag dalk nie so 'n vraag nie, maar as hulle mooi gelees het en goed afgelei het, sou hulle die vraag kon beantwoord."
Meer oor: Hoërskool Beaufort-Wes | Hoërskool Bergvlam | Lewenswetenskap-Vraestel | Sanet Steyn | Shanaaz Steenkamp | Mbombela | Mpumalanga | Matriek | Matriekeksamen2019 | Matriekeksamen